成都遨樂詩二十一首 元日登安福寺塔
作者：田況
朝代：宋

paragraphs: 歲曆起新元，錦里春意早。
詰旦會朋寀，羣游候騶導。
像塔倚中霄，翬檐結重橑。
隨俗縱危步，超若落清昊。
千里如指掌，萬象可窮討。
野闊山勢迴，寒餘林色老。
遨賞空閭巷，朅來喧稚耄。
人物事多閒，車馬擁行道。
顧此歡娛俗，良慰羈遠抱。
第憂民政疎，無庸答宸造。